Näkövammaiset ovat helisemässä takseissa: Osa kuljettajista ei osaa kirjoittaa osoitteita navigaattoriin tai puhu suomea – "Näkövammainen ei voi neuvoa kädellä osoittamalla"

Mikko Välimaa

Näkövammaisten liitto vaatii, että taksinkuljettajien pitää jatkossakin läpäistä paikallistuntemusta osoittava koe. Näkövammaisten liitto on huolissaan liikennepalvelulain muuttamista niin, ettei taksinkuljettajien tarvitsisi enää suorittaa koetta.

Liitto katsoo, että kokeen poistaminen vaarantaisi asiakkaiden ja liikenteen turvallisuutta.

Näkövammaisten mukaan taksikyydeissä on jo nyt ongelmia, kun kaikki kuljettajat eivät tunne edes yleisesti tunnettuja paikkoja.

Liitto on saanut palautetta, joka mukaan osa taksinkuljettajista ei ymmärrä suomenkielisiä ohjeita tai suomenkielistä keskustelua. Kaikki kuljettajat eivät osaa myöskään kirjoittaa katujen nimiä navigaattoriin.

– Paikallistuntemus on oleellinen osa luotettavaa taksiliikennettä ja kuljettajan ammattitaitoa, kuten sujuva suomen kielen taitokin, Näkyvammaisten liitto muistuttaa.

Liitto huomauttaa, että asiakas ei voi olla vastuussa siitä, että taksi vie oikeaan paikkaan. Näkövammaisen asiakkaan on mahdotonta neuvoa kuljettajaa samalla tavoin kuin näkevä voi tehdä.

– Näkövammainen ei voi neuvoa kädellä osoittamalla, rakennusten värin tai puiston sijainnin perusteella eikä muulla näkevälle tavallisella tyylillä. Hän neuvoo puhumalla, jolloin puolin ja toisin ymmärtäminen on välttämätöntä.

Takseja koskeva laki on tähän asti vaatinut paikallistuntemuskokeen läpäisyn. Kokeen poistamista kuljettajakandidaateilta on perusteltu korkealla hylkäysprosentilla, mitä pidetään yhtenä syynä taksinkuljettajapulaan.

Liitto katsoo, että taksialan turvallisuus ja yleinen imago kärsivät, jos koe poistetaan.

– (Nyt) käsiteltävänä oleva lakiesitys tulisi heikentämään tilannetta entisestään. Kun kuljettajapulaa helpotetaan sekä hallinnollista taakkaa että taksiyritystoiminnan aloituskustannuksia vähentämällä, riskeerataan samalla asiakas- ja liikenneturvallisuus ja koko taksialan imago, Näkövammaisten liitto suomii.

Liitto esittää, että paikallistuntemuskoetta kehitetään ja täsmennetään nykyisestä.

– Eräs täsmentämisen tapa voisi olla vaatimus paikallistuntemuskokeen suorittamisesta sillä alueella, jossa taksinkuljettaja pääsääntöisesti ajaa. Myös taksiyrittäjän vastuu työnantajana on varmistettava.

Näkövammaisten liitto kritisoi myös lakiesityksen vaikutusarviointia.

– Sitä on arvioitu vain taloudellisten, kansantaloudellisten ja julkisen talouden sekä viranomaisten toiminnan näkökulmista. Arviointia ei ole tehty lainkaan yhteiskunnallisten vaikutusten osalta katsoen asiaa liikenne- ja asiakasturvallisuuden näkökulmasta. Tämä on vakava puute. Näitä ei tule vaarantaa siksi, ettei taksinkuljettajan työ olisi houkuttelevaa eikä myöskään kustannussäästöjen ja hallinnollisen taakan vähentämisen vuoksi.

Edit 15.10, klo 12.58 Jutun keskustelu on suljettu henkilöön käyvän ja loukkaavan kommentoinnin takia. Loukkaavat viestit on poistettu. Toimitus vetoaa keskustelijoihin: Noudattakaa sääntöjä, niiden rikkomisesta kärsivät kaikki keskustelijat.